title: 2007/103/ЕОРешение на Комисията от 12 февруари 2007 година за определяне на основните принципи и критерии за подбор и финансиране на дейности по програмата за обществено здраве (Текст от значение за ЕИП )

text:
               16.2.2007

               BG

               Официален вестник на Европейския съюз

               L 46/45

      РЕШЕНИЕ НА КОМИСИЯТА

   от 12 февруари 2007 година
   за определяне на основните принципи и критерии за подбор и финансиране на дейности по програмата за обществено здраве
   (текст от значение за ЕИП)
   (2007/103/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Решение № 1786/2002/ЕО на Европейския парламент и на Съвета от 23 септември 2002 г. за приемане на програма за действие на Общността в областта на общественото здраве (2003—2008) (1), и по-специално член 8, параграф 1 от него,
   като има предвид, че:

               (1)

               В член 8, параграф 1 от Решение № 1786/2002/ЕО се предвижда приемането от страна на Комисията на годишен работен план за изпълнението на програмата за обществено здраве, определяне на приоритетите и действията, които ще бъдат предприети, включително разпределяне на средствата, и приемане на механизмите, критериите и процедурите за подбор и финансиране на дейностите по програмата.

               (2)

               С Решение 2007/102/ЕО на Комисията (2) е приет работен план за 2007 г.

               (3)

               В член 115 от Регламент (EО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3) и член 167 от Регламент (EО, Евратом) № 2342/2002 на Комисията от 23 декември 2002 г. за определяне на подробни правила за прилагането на Регламент (EО, Евратом) № 1605/2002 на Съвета (4) се изисква критериите за допустимост, подбор и отпускане на безвъзмездни средства да са предварително уточнени в поканите за подаване на предложения с цел оценка на качеството на предложенията, подадени съгласно целите и приоритетите на годишната работна програма.

               (4)

               „Общите принципи и критерии за подбор и финансиране на дейности по програмата за обществено здраве“, посочени в приложението към настоящото решение, следва да бъдат приети. Следователно приложение II към Решение С (2005) 29 от 14 януари 2005 г за приемане на работен план за 2005 г. за изпълнението на програмата за действие на Общността в областта на общественото здраве (2003—2008), включително и годишната работна програма за безвъзмездни средства и общите принципи и критерии за подбор и финансиране на дейности по програмата „Обществено здраве“ се заменя с приложението към настоящото решение.

               (5)

               „Общите принципи и критерии за подбор и финансиране на дейности по програмата за обществено здраве“, посочени в приложението, са съобразени със становището на Комитета по програмата за действие на Общността в областта на общественото здраве,

         РЕШИ:
   Член единствен
   „Общите принципи и критерии за подбор и финансиране на дейности по програмата за обществено здраве (2003—2008)“, посочени в приложението, са приети.

      Съставено в Брюксел на 12 февруари 2007 година.

            За Комисията

         Markos KYPRIANOU

            Член на Комисията

      (1)  OВ L 271, 9.10.2002 г., стр. 1. Решение, изменено с решение № 786/2004/ЕО (ОВ L 138, 30.4.2004 г., стр. 7).

      (2)  Виж стр. 27 от настоящия брой на Официален вестник.

      (3)  OВ L 248, 16.9.2002 г., стр. 1. Регламент, последно изменен с Регламент (ЕО, Евратом) № 1995/2006 (ОВ L 390, 30.12.2006 г., стр. 1).

      (4)  OВ L 357, 31.12.2002 г., стр. 1. Регламент, последно изменен с Регламент (ЕО, Евратом) № 1248/2006 (ОВ L 227, 19.8.2006 г., стр. 3).

      ПРИЛОЖЕНИЕ
      ОБЩИ ПРИНЦИПИ И КРИТЕРИИ ЗА ПОДБОР И ФИНАНСИРАНЕ НА ДЕЙНОСТИ ПО ПРОГРАМАТА „ОБЩЕСТВЕНО ЗДРАВЕ“
      Настоящият документ изцяло заменя предишния документ „Общи принципи и критерии за подбор и финансиране на дейности по програмата за обществено здраве“, установен в приложението към Решение C(2005)29. Документът се отнася единствено за съфинансиране на индивидуални действия по програмата за обществено здраве чрез безвъзмездни средства след покани за подаване на предложения. Настоящият документ не заменя приложимите законови норми при никакви обстоятелства.
      1.   ОБЩИ ПРИНЦИПИ

                  1.

                  Финансовият регламент и Правилата за прилагане са документи за справка за прилагането на програмата за обществено здраве.

                  2.

                  Безвъзмездните средства трябва да са съобразени със следните принципи:

                              —

                              Правило за съфинансиране: изисква се външно съфинансиране от източник, различен от фондовете на Общността, или чрез собствени средства на бенефициера, или чрез финансови средства на трети страни. Вноски от трети страни може да се смятат за съфинансиране, в случай че се счетат за необходими или подходящи (член 113 от Финансовия регламент и член 172 от Правилата за прилагане).

                              —

                              Правило за недопускане на печалба: безвъзмездните средства не могат да имат за цел или резултат създаването на печалба за бенефициера (член 109, параграф 2 от Финансовия регламент и член 165 от Правилата за прилагане).

                              —

                              Правило без обратна сила: допустимите разходи за финансиране трябва да са направени след подписването на споразумението. В изключителни случаи може да се признаят разходи, които са направени от датата на внасяне на заявлението за отпускане на безвъзмездни средства, но не по-рано (член 112 от Финансовия регламент).

                              —

                              Правило за недопускане на натрупване: еднократно се отпускат безвъзмездни средства за определена дейност, извършвана от даден бенефициер за съответната финансова година (член 111 от Финансовия регламент) (1).

                  3.

                  Предложения за дейности (проекти) ще бъдат оценявани въз основа на три категории критерии:

                              —

                              критерии за изключване, за оценка на допустимост на заявителя — член 114 от Финансовия регламент;

                              —

                              критерии за подбор, за оценка на финансовия и оперативния капацитет на заявителя за изпълнение на предложения проект — член 76 от Правилата за прилагане;

                              —

                              критерии за отпускане на безвъзмездни средства, за оценка на качеството на предложението, като се вземе предвид стойността му.

                        Тези три категории критерии ще се разглеждат последователно по време на процедурата за оценка. Проект, който не отговаря на изискванията на една категория, няма да бъде разглеждан на следващия етап за оценка и ще бъде отхвърлен.

                  4.

                  При изпълнение на програмата за обществено здраве ще се даде приоритет на проекти, които:

                              —

                              се отличават с новаторски характер по отношение на съществуващата ситуация и не се повтарят;

                              —

                              осигуряват добавена стойност на европейско равнище в областта на общественото здраве: проекти, които водят до мащабни икономии на европейско равнище, които включват колкото може повече отговарящи на критериите страни във връзка с обхвата на проекта и които могат да се прилагат навсякъде;

                              —

                              допринасят и подкрепят разработването на политики на Общността в областта на общественото здраве;

                              —

                              отделят достатъчно внимание на ефективна управленска структура, ясен процес на оценка и точно описание на очакваните резултати;

                              —

                              включват план за използване и разпространение на резултатите на европейско равнище към съответните целеви групи.

            2.   КРИТЕРИИ ЗА ИЗКЛЮЧВАНЕ

                  1.

                  Заявителите ще бъдат изключени от участие в процедурата за отпускане на безвъзмездни средства по програмата „Обществено здраве“, в случай че:

                              a)

                              са в несъстоятелност или в процедура по ликвидация, под съдебен надзор, сключили са споразумение с кредиторите си, прекъснали са дейността си, обект са на съдебно производство във връзка с тези въпроси или се намират в аналогична ситуация, произтичаща от подобна процедура, предвидена в националното законодателство или нормативната уредба;

                              б)

                              са осъдени за нарушаване на професионалната етика с влязла в сила присъда;

                              в)

                              са извършили виновно груба професионална грешка, доказана с всички средства, които могат да бъдат обосновани от договарящата организация;

                              г)

                              не са изпълнили задълженията си, свързани с плащането на социални осигуровки или плащането на данъци в съответствие със законовите разпоредби на страната, в която са учредени, или на страната на длъжностното лице, или на страната, в която се изпълнява договорът;

                              д)

                              са осъдени с влязла в сила присъда за измама, корупция, участие в престъпна организация или за всякаква друга незаконна дейност, която би навредила на финансовите интереси на Общностите;

                              е)

                              са обвинени в сериозно нарушаване на договора заради неизпълнение на техните задължения, произтичащи от договора, след друга обществена поръчка или процедура за отпускане на безвъзмездни средства, финансирани от бюджета на Общността.

                        Доказателства: заявителите следва да представят декларация от свое име, надлежно подписана, подпечатана и датирана, в която да се посочва, че те не са в нито една от посочените по-горе ситуации.

                  2.

                  Всички предложения, получени след обявения краен срок за получаване, всички непълни предложения, както и такива, които не отговорят на формалните изисквания, посочени в поканата за подаване на предложения, ще бъдат изключени от участие в програмата „Обществено здраве“.
                  Всяко заявление трябва да бъде попълнено и да съдържа поне следните документи:

                              —

                              административни данни за основния партньор и партньорите съдружници;

                              —

                              техническо описание на проекта;

                              —

                              общ бюджет на проекта и необходимото ниво на съфинансиране от Общността;

                              —

                              доказателства: общ бюджет на проекта и необходимото ниво на съфинансиране от Общността;

                              —

                              доказателства: съдържание на заявлението.

                  3.

                  Дейности, започнати преди датата, на която е регистрирано заявлението за отпускане на безвъзмездни средства, ще бъдат изключени от участие в програмата „Обществено здраве“.
                  Доказателства: предвидената начална дата и продължителността на дейността трябва да бъдат посочени в заявлението за отпускане на безвъзмездни средства.

            3.   КРИТЕРИИ ЗА ПОДБОР
      Само предложенията, които отговарят на изискванията на критериите за изключване, ще бъдат допуснати за оценка. Следните критерии за подбор трябва да бъдат изпълнени.
      1.   Правен статус
      Заявителите следва да представят доказателства за правния статус на своята организация.
      Доказателства: заявителите следва да представят устава на организацията и официалната регистрация.
      2.   Финансов капацитет
      Заявителите следва да разполагат със стабилни и достатъчни източници на финансиране за поддържане на своята дейност през целия период на изпълнение на действието и да участват в съфинансирането.
      Доказателства: Заявителите следва да представят отчета за приходите и разходите, както и счетоводния баланс за последните две приключени финансови години.
      Проверката на финансовия капацитет не се прилага към обществените органи или към международни обществени организации, създадени по силата на междуправителствени споразумения, или за специализирани агенции, създадени по силата на посочените споразумения.
      3.   Оперативен капацитет
      Заявителят следва да притежава необходимите професионални ресурси, компетентност и квалификации за извършване на предложената дейност.
      Доказателства: заявителите следва да представят последния годишен отчет за дейността, който да включва оперативни, финансови и технически подробности, както и биографични справки за целия персонал на всички организации, участващи в проекта.
      4.   Допълнителни документи ще се предоставят по искане на Комисията.
      В такъв случай заявителите следва да предоставят доклад от външна финансова проверка, изготвен от оторизиран одитор, който заверява отчетите за последната финансова година и дава оценка за платежоспособността на кандидата.
      4.   КРИТЕРИИ ЗА ОТПУСКАНЕ НА БЕЗВЪЗМЕЗДНИ СРЕДСТВА
      Единствено проекти, които отговарят на изискванията за изключване и подбор, ще бъдат допуснати за по-нататъшна оценка въз основа на посочените по-долу критерии за отпускане на безвъзмездни средства. Поканите за подаване на предложения ще определят прилагането на критериите за отпускане на безвъзмездни средства.
      1.   Политическа и контекстуална приложимост на проекта

                  а)

                  Принос на проекта към програмата „Обществено здраве“ и към нейния годишен работен план за постигане на целите и приоритетите.

                  б)

                  Стратегическа приложимост по отношение на очаквания принос към вече съществуващото познание и здравни последици.

                  в)

                  Добавена стойност на европейско равнище в областта на общественото здраве:

                              —

                              въздействие върху целевите групи, дълготраен ефект и потенциални мултипликационни ефекти като дейности, които позволяват повторно осъществяване, прехвърляне или които водят до устойчиви резултати;

                              —

                              допринасяне за допълването, съгласуваността и съвместимостта със съответните политики на ЕС.

                  г)

                  Географско покритие
                  Заявителите следва да гарантират, че географското покритие на проекта е съобразено с неговите цели, да обяснят ролята на отговарящите на критериите страни като партньори, както и приложимостта на ресурсите на проекта или целевите групи, които представляват.
                  Предложения на национално и поднационално равнище се отхвърлят (например тези, които включват само една отговаряща на критериите страна или регион от дадена страна).

                  д)

                  Адекватност на проекта в социален, културен и политически контекст
                  Заявителите следва да съотнесат проекта към ситуацията на държавите или съответните специфични области, като гарантират съвместимостта на предвидените действия с културата и възгледите на целевите групи.

            2.   Техническо качество на проекта
      a)   Доказателствена база
      Заявителите следва да включат анализ на проблемите и ясно обяснение на факторите, въздействието, ефективността и приложимостта на предложените мерки.
      б)   Определение на съдържанието на проекта
      Заявителите следва ясно да опишат целите, целевите групи, включително и съответните географски фактори, методите, очакваните ефекти и резултати.
      в)   Новаторски характер, техническо допълнение и избягване на дублирането на вече съществуващи дейности на равнището на ЕС
      Заявителите следва ясно да посочат напредъка, поставен като цел на проекта в съответната област, в сравнение с настоящата ситуация и да гарантират избягване на неуместно дублиране или частично или пълно припокриване между проекти и дейности, вече извършени на европейско и международно равнище.
      г)   Стратегия за оценка
      Заявителите следва ясно да обяснят вида и адекватността на предложените методи и избраните показатели.
      д)   Стратегия за разпространение
      Заявителите следва ясно да покажат адекватността на предвидената стратегия и предложената методология, за да се гарантира приемственост на резултатите и устойчивост на разпространението.
      3.   Управление на проекта и бюджета
      a)   Планиране и организация на проекта
      Заявителите следва да опишат дейностите, които ще се осъществят, графика и основните етапи, резултатите, естеството и разпределянето на задачите, както и да направят анализ на риска.
      б)   Организационен капацитет
      Заявителите следва да опишат управленската структура, компетентността на персонала, задълженията, вътрешната комуникация, вземането на решения, наблюдението и надзора.
      в)   Качество на партньорството
      Заявителите следва да опишат предвидените партньорства от гледна точка на екстензивността, ролите и задълженията, взаимоотношенията между различните партньори, съгласуваността и взаимното допълване между различните партньори в проекта и структурата на мрежата.
      г)   Комуникационна стратегия
      Заявителите следва да опишат комуникационната си стратегия по отношение на планирането, целевите групи, адекватността на използваните канали, както и прозрачността на съфинансиране от страна на ЕС.
      д)   Общ и подробен бюджет
      Заявителите следва да гарантират, че бюджетът ще бъде приложим, уместен, балансиран и последователен по отношение на партньорите и специфичните цели на проекта. Бюджетът трябва да бъде разпределен между партньорите в минимални разумни граници, като се избягва прекомерната му разбивка.
      е)   Финансово управление
      Заявителите следва да опишат финансовите цикли, задълженията, процедурите за отчитане и контролните проверки.
      Точките за всяка група критерии са, както следва. Съответните точки за индивидуалните критерии от дадена група ще бъдат посочени в поканата за подаване на предложение.

                              1.

                              Политическа и контекстуална приложимост на проекта

                  /30

                              2.

                              Техническо качество на проекта

                  /40

                              3.

                              Управление на проекта и бюджета

                  /30

            Максимален брой точки /100
      На всяка група критерии ще съответства определен праг, като проект, неуспял да набере необходимите точки, за да премине съответния праг, ще бъде отхвърлен.
      След процедурата за оценка ще се състави списък с предложените за финансиране предложения, класифицирани според общия брой набрани точки. В зависимост от бюджетната наличност предложенията с най-голям брой точки ще получат съфинансиране. Останалите предложения, препоръчани за съфинансиране, ще бъдат включени в списък с резерви.

         (1)  Това означава, че специфична дейност, представена от заявителя за безвъзмездни средства, може да бъде одобрена за съфинансиране от Комисията единствено веднъж годишно, независимо от продължителността на тази дейност.


title: Решение на Съвета от 19 април 2007 година за създаване за периода 2007—2013 г. на специална програма Основни права и гражданство като част от общата програма Основни права и правосъдие

text:
               27.4.2007

               BG

               Официален вестник на Европейския съюз

               L 110/33

      РЕШЕНИЕ НА СЪВЕТА

   от 19 април 2007 година
   за създаване за периода 2007—2013 г. на специална програма „Основни права и гражданство“ като част от общата програма „Основни права и правосъдие“
   (2007/252/ПВР)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 308 от него,
   като взе предвид предложението на Комисията,
   като взе предвид становището на Европейския парламент (1),
   като има предвид, че:

               (1)

               Европейският съюз е основан на принципите на свобода, демокрация, зачитане на правата на човека и основните свободи и на принципа на правовата държава, които са общи принципи за всички държави-членки.

               (2)

               Хартата на основните права на Европейския съюз (2), като се има предвид нейния статус и обхват, и съпътстващите я обяснения отразяват правата, които произтичат, по-специално, от конституционните традиции и общите международни задължения на държавите-членки, Договора за Европейския съюз, договорите на Общността, Европейската конвенция за защита правата на човека и основните свободи, социалните харти, приети от Общността и от Съвета на Европа, както и съдебната практика на Съда на Европейските общности и на Европейския съд по правата на човека.

               (3)

               През ноември 2004 г. Европейският съвет отчете важността на комуникациите, за да се направят всички хора съпричастни към европейския проект, като се насърчава активна гражданска позиция.

               (4)

               В съобщение от 15 октомври 2003 г. до Съвета и до Европейския парламент във връзка с член 7 от Договора за Европейския съюз Комисията подчерта важната роля на гражданското общество, както за защитата, така и за утвърждаването на основните права; по тази причина Комисията следва да започне открит, прозрачен и редовен диалог с гражданското общество.

               (5)

               Според програмата от Хага укрепването на взаимното сътрудничество изисква специално усилие за по-доброто взаимно разбирателство между съдебните органи и различните правни системи. В този смисъл националните обществени органи следва да окажат специално внимание и подкрепа на европейските мрежи.

               (6)

               Конференцията на европейските конституционни съдилища и Асоциацията на съветите на държавните и върховни административни съдилища на Европейския съюз допринасят, особено чрез поддържане на актуални бази данни, за обмяната на мнения и опит по въпроси, свързани с юриспруденцията, структурата и работата на техните членове при изпълнение на юридически и консултативни функции по отношение на законодателството на Общността. Съфинансирането на дейности на Конференцията и на Асоциацията трябва да бъде възможно, доколкото съответните разходи са направени при осъществяването на цел от общ европейски интерес. Но такова съфинансиране не означава, че подобни мрежи ще бъдат включени в бъдеща програма, нито ще попречи на други европейски мрежи да получат подкрепа за своята дейност в съответствие с решението.

               (7)

               Подходящо е да се изтъкне значението на информацията и комуникацията относно правата, които се предоставят на гражданите на Съвета от Европейското гражданство, с оглед повишаване на тяхната осведоменост за правата им и осигуряване на лесен достъп до надеждна информация.

               (8)

               Насърчаването на диалога между различните религии и култури на равнище Европейски съюз ще допринесе за запазване и укрепване на мира и основните права.

               (9)

               Целите на тази програма следва да допълнят тези на Европейската агенция за основните права, създадена по силата на Регламент (ЕО) № 168/2007 на Съвета (3) и следва да се съсредоточат върху областите с потенциал за европейска „добавена стойност“. Съответните координационни действия следва да бъдат предприети в тази насока.

               (10)

               С оглед постигане на взаимно допълване и осигуряване на възможно най-доброто използване на ресурси, следва да бъде гарантирано избягване на повторението на действия в рамките на тази програма и дейности на международни организации, работещи в областта на основните права, като Съвета на Европа, като същевременно се даде свобода за съвместни инициативи, насочени към постигане на целите на настоящата програма. Съответните координационни действия следва да бъдат предприети в тази насока.

               (11)

               Съобразно принципа на отваряне на програмите на Общността към страните-кандидатки и страните от Западните Балкани, така както е предвидено в Дневния ред от Солун, програмата следва да бъде достъпна за присъединяващите се страни, страните-кандидатки и тези от Западните Балкани. Такова участие налага спазване на общите условия на двустранните споразумения и участие в бюджета по програмата. Органи, структури или неправителствени организации на неучастващи в програмата държави могат също да се включат в отделни дейности като партньори, когато това е в интерес на съответната дейност, без да са основни бенефициери по проекта.

               (12)

               Следва да се вземат подходящи мерки и за предотвратяването на нередности и измами, както и да се предприемат необходимите стъпки за възстановяване на изгубени, неправомерно платени или използвани не по предназначение средства, в съответствие с Регламент (ЕО, Евратом) № 2988/95 на Съвета от 18 декември 1995 г. относно защитата на финансовите интереси на Общностите (4), Регламент (ЕО, Евратом) № 2185/96 на Съвета от 11 ноември 1996 г. относно проверки и инспекции на място, провеждани от Комисията (5), и Регламент (ЕО) № 1073/1999 на Европейския парламент и на Съвета от 25 май 1999 г. относно разследванията, провеждани от Европейската служба за борба с измамите (OLAF) (6).

               (13)

               Регламент (ЕО, Евратом) № 1605/2002 на Съвета от 25 юни 2002 г. относно финансовия регламент, приложим към общия бюджет на Европейските общности (7), по-нататък наричан „Финансовият регламент“, и Регламент (ЕО, Евратом) № 2342/2002 на Комисията от 23 декември 2002 г. относно определянето на подробни правила за прилагането на Регламент (ЕО, Евратом) № 1605/2002 на Съвета (8), които гарантират финансовите интереси на Общността, трябва да бъдат прилагани, като се вземат предвид принципите на простота и последователност при избора на бюджетни инструменти, ограничения брой случаи, когато Комисията запазва пряка отговорност за тяхното прилагане и управление, и необходимостта от пропорционалност между обема на ресурсите и административната тежест, свързана с тяхната употреба.

               (14)

               Финансовият регламент изисква приемането на основен акт, който да регламентира оперативните грантове.

               (15)

               В съответствие с Решение 1999/468/ЕО на Съвета от 28 юни 1999 г. относно определяне на процедурите за упражняване на изпълнителните правомощия, предоставени на Комисията (9), следва да бъдат предприети мерки за изпълнение на настоящото решение, като се направи разграничение между мерките в обсега на процедурата на управителния комитет и тези в рамките на процедурата на консултативния комитет, като в определени случаи, с оглед постигане на по-голяма ефективност, се дава предпочитание на консултативния комитет.

               (16)

               Целите на програмата, а именно оказване на подкрепа на сдруженията на гражданското общество, борбата срещу расизма, ксенофобията и антисемитизма, защитата на основните права и правата на гражданите чрез диалог между религиите и културите, не могат да бъдат постигнати в достатъчна степен от държавите-членки и следователно могат, с оглед на мащаба на настоящата инициатива, да бъдат по-добре постигнати на общностно равнище. Общността може да приеме мерки в съответствие с принципа на субсидиарност, както е предвидено в член 5 от Договора. В съответствие с принципа на пропорционалност, така както е дефиниран в посочения член, действието на настоящото решение се ограничава само до необходимото за постигането на тези цели.

               (17)

               За приемането на настоящото решение Договорът не предвижда правомощия, различни от тези по член 308.

               (18)

               За да се осигури ефективно и навременно прилагане на тази програма, настоящото решение следва да се приложи от 1 януари 2007 г.

               (19)

               Европейският икономически и социален комитет е представил становище (10),

         РЕШИ:
   Член 1
   Създаване на програмата
   1.   С настоящото решение се създава програма „Основни права и гражданство“, наричана по-долу „програмата“, като част от общата програма „Основни права и правосъдие“.
   2.   Програмата обхваща периода от 1 януари 2007 г. до 31 декември 2013 г.
   3.   Програмата се изпълнява в рамките на приложното поле на правото на Общността.
   Член 2
   Общи цели
   1.   Настоящата програма има следните общи цели:

               а)

               насърчаване на развитието на европейско общество, основаващо се на зачитането на основните права, така както е предвидено в член 6, параграф 2 от Договора за Европейския съюз, включително правата, произтичащи от гражданството на Съюза;

               б)

               укрепване на гражданското общество и насърчаване на открит, прозрачен и редовен диалог по отношение на основните права;

               в)

               борба срещу расизма, ксенофобията и антисемитизма и насърчаване на по-добро разбирателство между религиите и културите, както и по-голяма толерантност в рамките на Европейския съюз;

               г)

               подпомагане на контактите, обмяната на информация и изграждането на мрежи между съдебните и административните органи и юридическите професии, включително чрез подкрепа на обучението на магистрати, с цел по-добро взаимно разбирателство между тези органи и специалисти.

         2.   Общите цели на програмата допълват тези на Европейската агенция за основните права, създадена по силата на Регламент (ЕО) № 168/2007 на Съвета.
   3.   Общите цели на програмата допринасят за развиването и изпълнението на политиките на Общността при спазване на основните права.
   Член 3
   Конкретни цели
   Настоящата програма има следните конкретни цели:

               а)

               насърчаване на основните права съгласно член 6, параграф 2 от Договора за Европейския съюз и запознаване на всички хора с техните права, включително правата, произтичащи от членството в Съюза, с цел да се стимулират гражданите на Съюза да участват активно в неговия демократичен живот;

               б)

               разглеждане, когато е необходимо, на зачитането на специфичните основни права в Европейския съюз и неговите държави-членки при прилагането на правото на Общността и получаване на становища по конкретни, свързани с основните права въпроси в този обхват;

               в)

               оказване на подкрепа на неправителствени организации и други органи на гражданското общество за укрепване на потенциала им за активно участие в утвърждаването на основните права, правовата държава и демокрацията;

               г)

               създаване на подходящи структури за насърчаване на диалог между религиите и културите в рамките на Европейския съюз.

         Член 4
   Дейности
   С оглед постигане на общите и конкретните цели, посочени в член 2 и член 3, настоящата програма ще подкрепя следните дейности:

               а)

               конкретни, предприети от Комисията дейности, като разработки и изследвания, анкети и проучвания на общественото мнение, определяне на показатели и общи методологии, събиране, разработка и разпространение на статистически данни, семинари, конференции и срещи на експерти, организиране на обществени кампании и мероприятия; създаване и поддържане на интернет сайтове, подготовка и разпространение на информационни материали, подкрепа и ръководство на мрежи от национални експерти, дейности по анализ, мониторинг и оценка;

               б)

               конкретни, транснационални проекти от интерес за Общността, представени от орган или друга организация на държава-членка, международна или неправителствена организация и включващи поне две държави-членки или поне една държава-членка и една друга страна, която може да бъде или присъединяваща се страна, или страна-кандидатка, при изложените в годишните работни програми условия;

               в)

               подкрепа за дейностите на неправителствени или други организации, преследващи цели от общоевропейски интерес, свързани с общите цели на настоящата програма, при изложените в годишните работни програми условия;

               г)

               оперативни грантове за съфинансиране на разходи, свързани с постоянната работна програма на Конференцията на европейските конституционни съдилища и Асоциацията на съветите на държавните и върховни административни съдилища на Европейския съюз, в рамките на която се поддържат определени бази данни за събиране на национални съдебни решения от цяла Европа, свързани с прилагане на законодателството на Общността, доколкото са направени при осъществяването на цел от общ европейски интерес, чрез подпомагане на обмяната на мнения и опит по въпроси, свързани със съдебната практика, организацията и работата на техните членове при изпълнение на юридически и/или консултативни функции по отношение на законодателството на Общността.

         Член 5
   Участие на трети страни
   1.   Следните страни, наричани по-нататък „страни-участнички“, могат да се включат в дейностите по настоящата програма: Присъединяващите се страни, страните кандидатки и тези от Западните Балкани, участващи в Процеса на стабилизиране и асоцииране, в съответствие с условията, определени в споразуменията за асоцииране, или допълнителните протоколи към тях за участие в програми на Общността, които са сключени или ще бъдат сключени с тези страни.
   2.   В посочените в член 4 дейности могат да бъдат привлечени органи, структури или неправителствени организации от страни, които не участват в тази програма, в съответствие с параграф 1, когато това ще допринесе за подготовката за присъединяване на посочените в същия параграф 1 страни или ще бъде в интерес на целите на въпросните дейности.
   Член 6
   Целеви групи
   Програмата е насочена към граждани на Европейския съюз, на страни-участнички или трети страни, законно пребиваващи на територията на Европейския съюз, и сдружения на гражданското общество, както и други структури, участващи активно в утвърждаването на целите на настоящата програма.
   Член 7
   Достъп до програмата
   1.   До тази програма имат достъп, inter alia, институции и обществени или частни организации, университети, изследователски институти, неправителствени организации, национални, регионални и местни органи, международни организации и други организации с нестопанска цел, със седалище в Европейския съюз или някоя от страните-участнички, в съответствие с член 5.
   2.   В рамките на програмата са възможни съвместни дейности с международни организации, работещи в областта на основните права, като Съвета на Европа, на основата на съвместно финансиране и съобразно съответните правила, преобладаващи в дадената институция или организация, за постигане на целите на настоящата програма.
   Член 8
   Видове интервенция
   1.   Финансирането от Общността може да приеме следните законови форми:

               а)

               грантове;

               б)

               договори за обществени поръчки.

         2.   Общността отпуска грантове след обявяване на покана за набиране на предложения, освен в добре обосновани изключителни случаи, така както е предвидено във Финансовия регламент и ги предоставя под формата на оперативни грантове и грантове за дейности. Максималният размер на съфинансиране се определя в годишните работни програми.
   3.   Освен това са предвидени разходи за съпътстващи мерки посредством договори за обществени поръчки, като в този случай финансирането от Общността покрива заплащането за услуги и стоки. Това включва, inter alia, разходите за информация и комуникации, за подготовка, реализация, мониторинг, проверка и оценка на проекти, политики, програми и законодателство.
   Член 9
   Мерки за изпълнение
   1.   Комисията предоставя помощта на Общността в съответствие с Финансовия регламент.
   2.   За да осъществи тази програма, Комисията приема, в рамките на общите цели, изложени в член 2, годишна работна програма, определяща нейните конкретни цели, тематични приоритети, описание на придружаващите мерки, предвидени в член 8, и ако е необходимо, списък с други действия.
   3.   Годишната работна програма се приема в съответствие с процедурата, предвидена в член 10, параграф 3.
   4.   Процедурите по оценяване и предоставяне на грантове за дейности вземат предвид, inter alia, следните критерии:

               а)

               съответствие с годишната работна програма, общите цели, определени в член 2, и мерките, предприети в различните области, както е посочено в член 3 и член 4;

               б)

               качеството на предложените дейности, по отношение на концепция, организация, представяне и очаквани резултати;

               в)

               сумата, искана за финансиране от Общността, и нейната целесъобразност, с оглед на очакваните резултати;

               г)

               въздействието на очакваните резултати върху определените в член 2 общи цели и върху мерките, предприети в различните области, определени в член 3 и член 4.

         5.   Исканията за оперативни грантове, посочени в член 4, буква б) и буква в), се оценяват в светлината на:

               а)

               съответствие с целите на програмата;

               б)

               качество на планираните дейности;

               в)

               вероятно мултиплициращо въздействие на тези дейности върху обществеността;

               г)

               географско въздействие на осъществяваните дейности;

               д)

               участие на гражданите в организирането на съответните органи;

               е)

               съотношение между разходи и ползи от предложената дейност.

         6.   Решенията, свързани с предприетите по силата на член 4, буква б) и буква в) действия, се предприемат от Комисията съобразно процедурата, предвидена в член 10, параграф 2.
   7.   В съответствие с член 113, параграф 2 от Финансовия регламент, принципът на постепенно намаление не се отнася за оперативни грантове, отпуснати на Конференцията на европейските конституционни съдилища и Асоциацията на съветите на държавните и върховни административни съдилища на Европейския съюз, доколкото те преследват цел от общ европейски интерес.
   Член 10
   Комитет
   1.   Комисията се подпомага от Комитет (наричан по-долу „Комитетът“).
   2.   При позоваване на настоящия параграф се прилагат член 3 и член 7 от Решение 1999/468/ЕО.
   3.   При позоваване на настоящия параграф се прилагат член 4 и член 7 от Решение 1999/468/ЕО.
   Периодът, предвиден в член 4, параграф 3, от Решение 1999/468/ЕО, се определя на три месеца.
   4.   Комитетът приема правилник за своята дейност.
   Член 11
   Взаимно допълване
   1.   Ще се търси взаимодействие и взаимно допълване с други инструменти на Общността, и по специално с рамковите програми „Сигурност и гарантиране на свободите“ и „Солидарност и управление на миграционните потоци“, както и с програмата „Прогрес“. Ще бъде осигурено взаимно допълване с дейността на Европейската агенция за основните права. Статистическият компонент на информацията за основните права и гражданството ще се разработва в сътрудничество с държавите-членки, на основата на наличните данни, като се използва, при необходимост, Статистическата програма на Общността.
   2.   Програмата може да обменя ресурси с други инструменти на Общността, по-специално с общите програми „Сигурност и гарантиране на свободите“ и „Солидарност и управление на миграционните потоци“, с цел извършване на действия за осъществяване на целите на всички програми.
   3.   Финансираните по силата на настоящото решение дейности не получават подкрепа за същата цел от други финансови инструменти на Общността. Гарантира се, че бенефициерите в рамките на това решение предоставят на Комисията информация за полученото от бюджета на Общността и от други източници финансиране, както и информация за текущи искания за финансиране.
   Член 12
   Бюджетни ресурси
   Бюджетните ресурси, определени за предвидените в тази програма действия, се вписват в ежегодно заделените средства за програмата от общия бюджет на Европейския съюз. Ежегодното заделяне на средства за програмата се одобрява от бюджетния орган в границите на финансовата рамка.
   Член 13
   Мониторинг
   1.   Комисията гарантира, че бенефициерът ще представи технически и финансови доклади за постигнатия напредък във всяко финансирано от програмата действие. До три месеца след края на съответното действие се подава и заключителен доклад. Комисията определя формата и съдържанието на докладите.
   2.   Комисията гарантира, че договорите и споразуменията, подписани в резултат на осъществяване на програмата, ще съдържат изрични разпоредби за наблюдение и финансов контрол от Комисията (или от упълномощени от нея представители), ако е необходимо посредством проверки на място, включително проверки на образци и финансови ревизии от Сметната палата.
   3.   Комисията гарантира, че бенефициерите на финансова помощ ще пазят на разположение на Комисията, за период от пет години след последното плащане, свързано с всяка дейност, всички разходно-оправдателни документи, отнасящи се до въпросната дейност.
   4.   На базата на резултатите от докладите и проверките на образци, посочени в параграф 1 и параграф 2, Комисията осигурява, ако е необходимо, актуализирането на размера или условията на отпускане на първоначално одобрената финансова помощ, както и на графика на плащанията.
   5.   Комисията гарантира предприемането на всякакъв вид други стъпки, необходими, за да се провери дали финансираните дейности са осъществени надлежно и в съответствие с разпоредбите на настоящото решение и на Финансовия регламент.
   Член 14
   Защита на финансовите интереси на Общността
   1.   При осъществяване на дейности, финансирани по силата на настоящото решение, Комисията осигурява защитата на финансовите интереси на Общността чрез прилагането на превантивни мерки срещу измама, корупция и други незаконни действия, посредством ефективни проверки и чрез възстановяване на неправомерно платените суми, и, ако се открият нередности, чрез ефективни и съразмерни санкции с възпиращ ефект, съгласно Регламент (ЕО, Евратом) № 2988/95 на Съвета, Регламент (Евратом, ЕО) № 2185/96 на Съвета и Регламент (ЕО) № 1073/1999.
   2.   За дейности на Общността, финансирани по тази програма, се прилага Регламент (ЕО, Евратом) № 2988/95 и Регламент (Евратом, ЕО) № 2185/96 за всяко нарушение на разпоредбите на законодателството на Общността, включително нарушение на договорни задължения, уредени на основание на програмата, които са резултат от действие или бездействие на даден икономически субект, и което ощетява или би могло да ощети общия бюджет на Европейския съюз или управлявани от тях бюджети чрез неоправдано разходно перо.
   3.   Комисията осигурява намаляване, спиране или възстановяване на размера на финансовата помощ за дадена дейност, ако открие нередности, включително несъответствие с разпоредбите на настоящото решение или на отделното решение, договор, или споразумение, отпускащо въпросната финансова помощ, или ако стане ясно, че без да е потърсено одобрението на Комисията, дейността е била подложена на промяна, която противоречи на естеството или на условията за реализация на проекта.
   4.   Ако крайният срок не бъде спазен или само част от определената финансова помощ е оправдана от напредъка, постигнат при осъществяване на дадена дейност, Комисията гарантира, че бенефициерът ще представи обяснения в рамките на определен период. Ако бенефициерът не даде задоволителен отговор, Комисията може да откаже изплащане на останалата финансова помощ е отменена и да поиска възстановяване на вече платените суми.
   5.   Комисията изисква да ѝ се възстанови всяка неправомерно платена сума. На всички суми, неплатени своевременно според условията формулирани във Финансовия регламент, се начисляват лихви.
   Член 15
   Оценяване
   1.   На програмата ще се извършва редовен мониторинг, за да се проследи изпълнението на свързаните с нея дейности.
   2.   Комисията осигурява редовна, независима външна оценка на програмата.
   3.   Комисията представя пред Европейския парламент и Съвета:

               а)

               годишен доклад за изпълнението на програмата;

               б)

               междинен доклад за оценка на получените резултати и за качествените и количествените аспекти на осъществяваната програма, включително на работата на бенефициерите на оперативни грантове, посочени в член 4, буква г), не по-късно от 31 март 2011 г.;

               в)

               съобщение за продължаване на програмата — не по-късно от 30 август 2012 г.;

               г)

               последващ доклад за оценка — не по-късно от 31 декември 2014 г.

         Член 16
   Публикуване на дейностите
   Всяка година Комисията публикува списък на дейностите, финансирани по програмата, заедно с кратко описание на всеки проект.
   Член 17
   Прилагане
   Настоящото решение влиза в сила в деня след публикуването му в Официален вестник на Европейския съюз.
   То се прилага от 1 януари 2007 година.

      Съставено в Люксембург на 19 април 2007 година.

            За Съвета

            Председател

         B. ZYPRIES

      (1)  Становище, представено на 14 декември 2006 г. (все още непубликувано в Официален вестник).

      (2)  ОВ C 364, 18.12.2000 г., стр. 1.

      (3)  ОВ L 53, 22.2.2007 г., стр. 1.

      (4)  ОВ L 312, 23.12.1995 г., стр. 1.

      (5)  ОВ L 292, 15.11.1996 г., стр. 2.

      (6)  OВ L 136, 31.5.1999 г., стр. 1.

      (7)  ОВ L 248, 16.9.2002 г., стр. 1. Регламент, изменен с Регламент (ЕО, Евратом) № 1995/2006 (ОВ L 390, 30.12.2006 г., стр. 1).

      (8)  ОВ L 357, 31.12.2002 г., стр. 1. Регламент, последно изменен с Регламент (ЕО, Евратом) № 1248/2006 (ОВ L 227, 19.8.2006 г., стр. 3).

      (9)  ОВ L 184, 17.7.1999 г., стр. 23. Решение, последно изменено с Решение 2006/512/ЕО (ОВ L 200, 22.7.2006 г., стр. 11).

      (10)  ОВ C 69, 21.3.2006 г., стр. 1.


title: Решение 2011/641/ОВППС на Съвета от 29 септември 2011 година за изменение на Решение 2010/573/ОВППС за ограничителни мерки срещу ръководителите на Приднестровския район на Република Молдова

text:
               30.9.2011

               BG

               Официален вестник на Европейския съюз

               L 254/18

         РЕШЕНИЕ 2011/641/ОВППС НА СЪВЕТА
   от 29 септември 2011 година
   за изменение на Решение 2010/573/ОВППС за ограничителни мерки срещу ръководителите на Приднестровския район на Република Молдова
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               На 27 септември 2010 г. Съветът прие Решение 2010/573/ОВППС (1).

               (2)

               С оглед на проведения преглед на Решение 2010/573/ОВППС срокът на ограничителните мерки следва да бъде удължен до 30 септември 2012 г.

               (3)

               При все това, за да бъде насърчен напредъкът в търсенето на политическо решение на конфликта в Приднестровието, разрешаването на неуредените проблеми на училищата, използващи латинската азбука, и възстановяването на свободното движение на хора, прилагането на ограничителните мерки следва да бъде спряно до 31 март 2012 г. В края на този срок Съветът ще направи преглед на ограничителните мерки, като вземе предвид развитието на обстановката, по-специално в посочените по-горе области. Съветът може да реши да започне да прилага отново или да вдигне ограниченията за пътуване по всяко време.

               (4)

               Следва да се актуализира информацията, отнасяща се до определени лица, включени в списъците в приложения I и II към Решение 2010/573/ОВППС.

               (5)

               Решение 2010/573/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Решение 2010/573/ОВППС се изменя, както следва:

               1.

               Член 4, параграф 2 се заменя със следното:
               „2.   Настоящото решение се прилага до 30 септември 2012 г. То подлежи на постоянен преглед. То може да бъде подновено или съответно изменено, ако Съветът прецени, че целите му не са постигнати.“

               2.

               Член 4, параграф 3 се заменя със следното:
               „3.   Прилагането на ограничителните мерки, предвидени в решението, се спира до 31 март 2012 г. След изтичане на този срок Съветът ще направи преглед на ограничителните мерки.“

         Член 2
   1.   В приложение I към Решение 2010/573/ОВППС вписванията относно следните лица:

               1.

               Олег Игоревич СМИРНОВ;

               2.

               Олег Андреевич ГУДИМО;

         се заменят с вписванията, които се съдържат в приложение I към настоящото решение.
   2.   В приложение II към Решение 2010/573/ОВППС вписването относно лицето:

               1.

               Алла Викторовна ЧЕРБУЛЕНКО;

         се заменя с вписването, посочено в приложение II към настоящото решение.
   Член 3
   Настоящото решение влиза в сила в деня на неговото приемане.

      Съставено в Брюксел на 29 септември 2011 година.

            За Съвета

            Председател

         M. KOROLEC

      (1)  ОВ L 253, 28.9.2010 г., стр. 54.

      ПРИЛОЖЕНИЕ I

         Вписвания, посочени в член 2, параграф 1

                     „3.

                     СМИРНОВ, Олег Игоревич, син на № 1 и бивш „съветник към Държавния митнически комитет“, бивш „член на Върховния съвет“, роден на 8 август 1967 г. в Новая Каховка, Херсонска област, Украйна, руски паспорт № 60 № 1907537.“

                     „9.

                     ГУДИМО, Олег Андреевич, бивш „член на Върховния съвет“, бивш „председател на Комисията за сигурност, отбрана и опазване на мира на Върховния съвет“, бивш „заместник-министър на държавната сигурност“, роден на 11 септември 1944 г. в Алма Ата, Казахстан, руски паспорт № 51 № 0592094.“

      ПРИЛОЖЕНИЕ II

         Вписване, посочено в член 2, параграф 2

                     „3.

                     ЧЕРБУЛЕНКО, Алла Викторовна, бивш „заместник-началник на общинската администрация в Рибница“, отговаряща по въпросите на образованието.“


title: 2013/333/ЕС: Решение на Съвета от 25 юни 2013 година относно позицията, която да бъде приета от името на Европейския съюз в рамките на Съвместния комитет на ЕИП във връзка с изменение на Протокол 30 към Споразумението за ЕИП относно специалните разпоредби за организацията на сътрудничеството в областта на статистиката

text:
               28.6.2013

               BG

               Официален вестник на Европейския съюз

               L 177/25

         РЕШЕНИЕ НА СЪВЕТА
   от 25 юни 2013 година
   относно позицията, която да бъде приета от името на Европейския съюз в рамките на Съвместния комитет на ЕИП във връзка с изменение на Протокол 30 към Споразумението за ЕИП относно специалните разпоредби за организацията на сътрудничеството в областта на статистиката
   (2013/333/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 338, параграф 1 във връзка с член 218, параграф 9 от него,
   като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство (1), и по-специално член 1, параграф 3 от него,
   като взе предвид предложението на Европейската комисия,
   като има предвид, че:

               (1)

               Споразумението за Европейското икономическо пространство (2) („Споразумението за ЕИП“) влезе в сила на 1 януари 1994 г.

               (2)

               В съответствие с член 98 от Споразумението за ЕИП Съвместният комитет на ЕИП може да реши да измени, inter alia, Протокол 30 към него.

               (3)

               Протокол 30 към Споразумението за ЕИП съдържа специални разпоредби за организацията на сътрудничеството в областта на статистиката.

               (4)

               Регламент (ЕС) № 99/2013 на Европейския парламент и на Съвета от 15 януари 2013 г. относно Европейската статистическа програма за периода 2013—2017 г. (3) определя финансовия пакет за 2013 г. за изпълнение на Европейската статистическа програма за периода 2013—2017 г. Разпределението на средствата за периода 2014—2017 г. все още предстои да бъде определено.

               (5)

               Статистическата програма на ЕИП за 2013 г. следва да се основава на Регламент (ЕС) № 99/2013 и следва да включи онези програмни елементи, които са необходими за описанието и наблюдението на всички релевантни икономически, социални и екологични аспекти на Европейското икономическо пространство.

               (6)

               Поради това Протокол 30 към Споразумението за ЕИП следва да бъде съответно изменен.

               (7)

               Посоченото изменение следва да се прилага от 1 януари 2013 г., за да се даде възможност за това разширено сътрудничество от посочената дата.

               (8)

               Позицията на Съюза в Съвместния комитет на ЕИП следва да се основава на приложения проект на решение,

         ПРИЕ НАСТОЯЩОТО РЕШЕНИЕ:
   Член 1
   Позицията, която да бъде приета от името на Европейския съюз в рамките на Съвместния комитет на ЕИП във връзка с предложеното изменение на Протокол 30 към Споразумението за ЕИП, се основава на проекта на решение на Съвместния комитет на ЕИП, приложен към настоящото решение.
   Член 2
   Настоящото решение влиза в сила в деня на приемането му.

      Съставено в Люксембург на 25 юни 2013 година.

            За Съвета

            Председател

         E. GILMORE

      (1)  ОВ L 305, 30.11.1994 г., стр. 6.

      (2)  ОВ L 1, 3.1.1994 г., стр. 3.

      (3)  ОВ L 39, 9.2.2013 г., стр. 12.

      ПРОЕКТ НА
      РЕШЕНИЕ НА СЪВМЕСТНИЯ КОМИТЕТ НА ЕИП № …/…
      от
      за изменение на Протокол 30 към Споразумението за ЕИП относно специалните разпоредби за организацията на сътрудничеството в областта на статистиката
      СЪВМЕСТНИЯТ КОМИТЕТ НА ЕИП,
      като взе предвид Споразумението за Европейското икономическо пространство („Споразумението за ЕИП“), и по-специално член 98 от него,
      като има предвид, че:

                  (1)

                  Регламент (ЕС) № 99/2013 на Европейския парламент и на Съвета от 15 януари 2013 г. относно Европейската статистическа програма за периода 2013—2017 г. (1) определя финансовия пакет за 2013 г. за изпълнение на Европейската статистическа програма за периода 2013—2017 г. Разпределението на средствата за периода 2014—2017 г. все още предстои да бъде определено.

                  (2)

                  Статистическата програма на ЕИП за 2013 г. следва да се основава на Регламент (ЕС) № 99/2013 и следва да включи онези програмни елементи, които са необходими за описанието и наблюдението на всички релевантни икономически, социални и екологични аспекти на Европейското икономическо пространство.

                  (3)

                  Поради това Протокол 30 към Споразумението за ЕИП следва да се измени, за да се даде възможност това разширено сътрудничество да започне от 1 януари 2013 г.

            ПРИЕ НАСТОЯЩОТО РЕШЕНИЕ:
      Член 1
      След член 4 (Модернизиране на европейската статистика относно предприятията и търговията (MEETS)) от Протокол 30 към Споразумението за ЕИП се вмъква следното:

         „Член 5
         Статистическа програма за 2013 г.
         1.   Настоящият член се отнася за следния акт:

                     —

                        32013 R 0099: Регламент (ЕС) № 99/2013 на Европейския парламент и на Съвета от 15 януари 2013 г. относно Европейската статистическа програма за периода 2013—2017 г. (ОВ L 39, 9.2.2013 г., стр. 12)

               2.   Европейската статистическа програма за периода 2013—2017 г., създадена с Регламент (ЕС) № 99/2013, представлява рамката за статистическите действия на ЕИП между 1 януари 2013 г. и 31 декември 2013 г. Всички основни области на Европейската статистическа програма за периода 2013—2017 г. се считат за релевантни за статистическото сътрудничество на ЕИП и са открити за пълно участие от страна на държавите от ЕАСТ.
         3.   Статистическата служба на ЕАСТ и Евростат разработват съвместно специална статистическа програма на ЕИП за 2013 г. Статистическата програма на ЕИП за 2013 г. се разработва успоредно и се основава на подразделение на годишната работна програма, разработена от Комисията в съответствие Регламент (ЕС) № 99/2013. Статистическата програма на ЕИП за 2013 г. се одобрява от договарящите се страни съгласно техните вътрешни процедури.
         4.   За 2013 г. държавите от ЕАСТ участват финансово, в съответствие с член 82, параграф 1, буква а) от Споразумението и финансовите разпоредби към него, със сума, равняваща се на 75 % от сумата, записана в бюджетни редове 29 02 05 (Европейска статистическа програма 2013—2017 г.) и 29 01 04 05 (политика по отношение на статистическата информация — разходи за административно управление), записани в бюджета на Европейския съюз за 2013 г.“

      Член 2
      Настоящото решение влиза в сила в деня след внасянето на последната нотификация, предвидена в член 103, параграф 1 от Споразумението за ЕИП (2).
      Прилага се от 1 януари 2013 г.
      Член 3
      Настоящото решение се публикува в раздела за ЕИП и в притурката за ЕИП към Официален вестник на Европейския съюз.

         Съставено в Брюксел на

               За Съвместния комитет на ЕИП

            Председател

               Секретари на Съвместния комитет на ЕИП

         (1)  ОВ L 39, 9.2.2013 г., стр. 12.

         (2)  [Без отбелязани конституционни изисквания.] [С отбелязани конституционни изисквания.]


title: 2013/19/ЕС: Решение на Европейския парламент и на Съвета от 12 декември 2012 година за мобилизиране на Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2012/006 FI/Nokia Salo, подадено от Финландия)

text:
               12.1.2013

               BG

               Официален вестник на Европейския съюз

               L 8/18

         РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
   от 12 декември 2012 година
   за мобилизиране на Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2012/006 FI/Nokia Salo, подадено от Финландия)
   (2013/19/ЕС)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (1), и по-специално точка 28 от него,
   като взеха предвид Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията (2), и по-специално член 12, параграф 3 от него,
   като взеха предвид предложението на Европейската комисия,
   като имат предвид, че:

               (1)

               Европейският фонд за приспособяване към глобализацията (ЕФПГ) е създаден с цел да се предоставя допълнителна подкрепа на работниците, съкратени в резултат на големи структурни промени в моделите на световната търговия вследствие на глобализацията, и да се подпомага тяхната реинтеграция на пазара на труда.

               (2)

               Междуинституционалното споразумение от 17 май 2006 г. дава възможност за мобилизиране на средства от ЕФПГ в рамките на годишен таван от 500 милиона евро.

               (3)

               На 4 юли 2012 г. Финландия подаде заявление за мобилизиране на средства от ЕФПГ във връзка със съкращения в предприятието Nokia plc (Salo) и представи допълнителна информация до 21 август 2012 г. Заявлението отговаря на изискванията за определяне на финансовото участие, установени в член 10 от Регламент (ЕО) № 1927/2006. Поради това Комисията предлага да бъдат мобилизирани средства в размер на 5 346 000 EUR.

               (4)

               С оглед на гореизложеното следва да бъдат мобилизирани средства от ЕФПГ за предоставяне на финансово участие по заявлението, подадено от Финландия,

         ПРИЕХА НАСТОЯЩОТО РЕШЕНИЕ:
   Член 1
   В рамките на общия бюджет на Европейския съюз за финансовата 2012 година се мобилизират средства от Европейския фонд за приспособяване към глобализацията за осигуряване на сумата от 5 346 000 EUR под формата на бюджетни кредити за поети задължения и бюджетни кредити за плащания.
   Член 2
   Настоящото решение се публикува в Официален вестник на Европейския съюз.

      Съставено в Страсбург на 12 декември 2012 година.

            За Европейския парламент

            Председател

         M. SCHULZ

            За Съвета

            Председател

         A. D. MAVROYIANNIS

      (1)  ОВ C 139, 14.6.2006 г., стр. 1.

      (2)  ОВ L 406, 30.12.2006 г., стр. 1.


title: Решение (ЕС) 2015/299 на Европейската централна банка от 10 февруари 2015 година за изменение на Решение ЕЦБ/2014/34 относно мерки по отношение на целеви дългосрочни операции по рефинансиране (ЕЦБ/2015/5)

text:
               25.2.2015

               BG

               Официален вестник на Европейския съюз

               L 53/27

         РЕШЕНИЕ (ЕС) 2015/299 НА ЕВРОПЕЙСКАТА ЦЕНТРАЛНА БАНКА
   от 10 февруари 2015 година
   за изменение на Решение ЕЦБ/2014/34 относно мерки по отношение на целеви дългосрочни операции по рефинансиране (ЕЦБ/2015/5)
   УПРАВИТЕЛНИЯТ СЪВЕТ НА EВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз, и по-специално член 127, параграф 2, първо тире от него,
   като взе предвид Устава на Европейската система на централните банки и на Европейската централна банка, и по-специално член 3.1, първо тире, член 12.1, член 18.1, второ тире и член 34.1, второ тире от него,
   като взе предвид Насоки ЕЦБ/2011/14 от 20 септември 2011 г. относно инструментите и процедурите на паричната политика на Евросистемата (1),
   като има предвид, че:

               (1)

               Съгласно раздел 1.6 от приложение I към Насоки ЕЦБ/2011/14 Управителният съвет може по всяко време да променя инструментите, условията, критериите и процедурите за извършването на операции по паричната политика на Евросистемата.

               (2)

               С цел да подкрепи ефективността на целевите дългосрочни операции по рефинансиране (ЦДОР) на 22 януари 2015 г. Управителният съвет реши да премахне спреда в размер на 10 базисни точки по процента за основните операции по рефинансиране за ЦДОР, които ще се извършват между месец март 2015 г. и месец юни 2016 г. Премахването на спреда отразява отчетеното от обявяването на ЦДОР на 5 юни 2014 г. насам намаляване на премията за срок на пазарни инструменти за финансиране за институциите. С това решение не се засяга лихвеният процент, който се прилага към първите ЦДОР, извършени през септември и декември 2014 г. Поради това този лихвен процент остава без изменение, тоест той е фиксиран за периода до падежа на всяка операция в размер на процента за основните операции по рефинансиране към момента на обявяването на търга по отношение на съответната ЦДОР, плюс фиксиран спред в размер на 10 базисни точки.

               (3)

               Освен това в Решение ЕЦБ/2014/34 (2) са необходими някои дребни поправки.

               (4)

               Поради това Решение ЕЦБ/2014/34 следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Изменения
   Решение ЕЦБ/2014/34 се изменя, както следва:

               1.

               Член 5 се заменя със следното:
               „Член 5
               Лихва
               По отношение на ЦДОР, извършени през месец септември 2014 г. и месец декември 2014 г., лихвеният процент е фиксиран за периода до падежа на всяка операция в размер на процента за основните операции по рефинансиране към момента на обявяването на търга по отношение на съответната ЦДОР, плюс фиксиран спред в размер на 10 базисни точки. По отношение на ЦДОР, извършени от месец март 2015 г. до месец юни 2016 г., лихвеният процент е фиксиран за периода до падежа на всяка операция в размер на процента за основните операции по рефинансиране към момента на обявяването на търга по отношение на съответната ЦДОР.
               Лихвата се плаща за минал период на падежа на операцията или при предсрочно погасяване съгласно предвиденото съответно в членове 6 и 7.“

               2.

               В приложение I в параграф 1 (Изчисляване на ограниченията при заемане на средства) втората таблица се заменя със следното:

                           „k

                           Месец на ЦДОР

                           Референтен месец на разпределяне

                           CNLk

                           3

                           март 2015 г.

                           януари 2015 г.

                              NLмай2014г. + NLюни2014г. + … + NLянуари2015г.

                           4

                           юни 2015 г.

                           април 2015 г.

                              NLмай2014г. + NLюни2014г. + … + NLаприл2015г.

                           5

                           септември 2015 г.

                           юли 2015 г.

                              NLмай2014г. + NLюни2014г. + … + NLюли2015г.

                           6

                           декември 2015 г.

                           октомври 2015 г.

                              NLмай2014г. + NLюни2014г. + … + NLоктомври2015г.

                           7

                           март 2016 г.

                           януари 2016 г.

                              NLмай2014г. + NLюни2014г. + … + NLянуари2016г.

                           8

                           юни 2016 г.

                           април 2016 г.

                              NLмай2014г. + NLюни2014г. + … + NLаприл2016г.
                              “

               3.

               В приложение I в параграф 2 (Изчисляване на задължителните предсрочни погасявания) формулата за „Задължително предсрочно погасяване през септември 2016 г. на участник“ се заменя със следното:
               „, ако“

               4.

               В приложение I третата бележка под линия се заменя със следното:
               „За ЦДОР, която ще се извърши през март 2015 г. (k = 3), ограничението е C
                  3 ≤ max{0, AA
                  3}.“

               5.

               В приложение II четвъртата бележка под линия се заменя със следното:
               „Секторната класификация на холдингови предприятия на нефинансови предприятия в Регламент (ЕО) № 25/2009 (ЕЦБ/2008/32) е изменена в Регламент (ЕС) № 1071/2013 (ЕЦБ/2013/33), за да отразява промените в международните статистически стандарти. Съгласно Регламент (ЕС) № 1071/2013 (ЕЦБ/2013/33) холдинговите предприятия на нефинансови предприятия се прекласифицират като финансови предприятия. Отчетността на ЦДОР трябва по принцип да се извършва в съответствие с рамката за балансовите показатели: считано от декември 2014 г., данните не следва да обхващат холдинговите предприятия и корекциите следва да бъдат предавани съответно.“

               6.

               В приложение II тринадесетата бележка под линия се заменя със следното:
               „Ефектите от прекласификацията на холдинговите предприятия на нефинансови предприятия като финансови предприятия, която се извърши през декември 2014 г., следва да се запишат в позиция 3.2В.“

         Член 2
   Влизане в сила
   Настоящото решение влиза в сила на 10 февруари 2015 г.

      Съставено във Франкфурт на Майн на 10 февруари 2015 година.

            Председател на ЕЦБ

         Mario DRAGHI

      (1)  ОВ L 331, 14.12.2011 г., стр. 1.

      (2)  Решение ЕЦБ/2014/34 от 29 юли 2014 г. относно мерки по отношение на целеви дългосрочни операции по рефинансиране (ОВ L 258, 29.8.2014 г., стр. 11).


title: 2007/511/ЕО: Решение на Съвета от 15 февруари 2007 година за сключване, от името на Общността, на Договореност между Европейската общност и Република Исландия и Кралство Норвегия относно реда и условията на участие на тези страни в Европейската агенция за управление на оперативното сътрудничество по външните граници на държавите-членки на Европейския съюз

text:
               20.7.2007

               BG

               Официален вестник на Европейския съюз

               L 188/15

      РЕШЕНИЕ НА СЪВЕТА

   от 15 февруари 2007 година
   за сключване, от името на Общността, на Договореност между Европейската общност и Република Исландия и Кралство Норвегия относно реда и условията на участие на тези страни в Европейската агенция за управление на оперативното сътрудничество по външните граници на държавите-членки на Европейския съюз
   (2007/511/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 62, параграф 2, буква а) и член 66, във връзка с първото изречение от първа алинея от член 300, параграф 2, и първа алинея от член 300, параграф 3, от него,
   като взе предвид предложението на Комисията,
   като взе предвид становището на Европейския парламент (1),
   като има предвид че:

               (1)

               Съгласно член 21, параграф 3 от Регламент (ЕО) № 2007/2004 на Съвета от 26 октомври 2004 г. за създаването на Европейска агенция за управление на оперативното сътрудничество по външните граници на държавите-членки на Европейския съюз (2), страните, обвързани с изпълнението, прилагането и развитието на достиженията на правото от Шенген, участват в Агенцията. Някои условия на тяхното участие се определят с други договорености, които трябва да бъдат сключени между Общността и тези страни.

               (2)

               Съгласно пълномощията, дадени на Комисията на 7 октомври 2004 г., бяха проведени преговори с Република Исландия и Кралство Норвегия за сключването на Договореност относно реда и условията на участие на тези държави в Европейската агенция за управление на оперативното сътрудничество по външните граници на държавите-членки на Европейския съюз.

               (3)

               В съответствие с членове 1 и 2 от Протокола за позицията на Дания, приложен към Договора за Европейския съюз и Договора за създаване на Европейската общност, Дания не участва в приемането на настоящото решение и не е обвързана от него или от неговото прилагане. Тъй като настоящото решение се основава на достиженията на правото от Шенген според разпоредбите на дял IV от част трета на Договора за създаване на Европейската общност, Дания следва, в съответствие с член 5 от посочения протокол да реши, в рамките на период от шест месеца след като Съветът е приел настоящото решение, дали да го въведе във вътрешното право или не.

               (4)

               Настоящото решение представлява развитие на разпоредбите на достиженията на правото от Шенген, в които Обединеното кралство не участва, в съответствие с Решение 2000/365/EО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои от разпоредбите на достиженията на правото от Шенген (3). Обединеното кралство следователно не участва в неговото приемане и не е обвързано от него или от неговото прилагане.

               (5)

               Настоящото решение представлява развитие на разпоредбите на достиженията на правото от Шенген, в които Ирландия не участва, в съответствие с Решение 2002/192/EО на Съвета от 28 февруари 2002 г. относно искането на Ирландия да участва в някои от разпоредбите на достиженията на правото от Шенген (4). Ирландия следователно не участва в неговото приемане и не е обвързана от него или от неговото прилагане.

               (6)

               Съгласно Решение 2007/512/ЕО на Съвета (5) и до окончателното ѝ сключване на по-късна дата, настоящата договореност беше подписана от страна на Европейската общност на 1 февруари 2007 г.

               (7)

               Настоящата договореност следва да бъде сключена,

         РЕШИ:
   Член 1
   Договореността между Европейската общност и Република Исландия и Кралство Норвегия относно условия за участието на тези държави в Европейската агенция за управление на оперативното сътрудничество по външните граници на държавите-членки на Европейския съюз се одобрява от името на Общността.
   Текстът на договореността се прилага към настоящото решение (6).
   Член 2
   Председателят на Съвета се упълномощава да определи лицето, имащо право да депозира от името на Общността правния инструмент за одобрение, както е предвидено по член 9, параграф 1 от договореността, за да изрази съгласието на Общността да бъде обвързана от нея.

      Съставено в Брюксел на 15 февруари 2007 година.

            За Съвета

            Председател

         W. SCHÄUBLE

      (1)  Становище на Европейския парламент от 12 декември 2006 г. (все още непубликувано в Официален вестник).

      (2)  ОВ L 349, 25.11.2004 г., стр. 1

      (3)  ОВ L 131, 1.6.2000 г., стр. 43.

      (4)  ОВ L 64, 7.3.2002 г., стр. 20.

      (5)  Виж страница 17 от настоящия брой на Официален вестник.

      (6)  Виж страница 19 от настоящия брой на Официален вестник.


title: 2011/42/ЕС: Решение на Съвета от 18 януари 2011 година за назначаване на член и заместник-член от Полша в Комитета на регионите

text:
               22.1.2011

               BG

               Официален вестник на Европейския съюз

               L 19/18

         РЕШЕНИЕ НА СЪВЕТА
   от 18 януари 2011 година
   за назначаване на член и заместник-член от Полша в Комитета на регионите
   (2011/42/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Полша,
   като има предвид, че:

               (1)

               На 22 декември 2009 г. и на 18 януари 2010 г. Съветът прие Решение 2009/1014/ЕС и Решение 2010/29/ЕС за назначаване на членове и заместник-членове на Комитета на регионите за периода от 26 януари 2010 г. до 25 януари 2015 г. (1)

               (2)

               След изтичането на мандата на г-н Jerzy KROPIWNICKI се освободи едно място за член на Комитета на регионите.

               (3)

               С назначаването на г-н Tadeusz TRUSKOLASKI за член на Комитета на регионите ще се освободи едно място за заместник-член на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначават се в Комитета на регионите за остатъка от мандата, а именно до 25 януари 2015 г.:

               а)

               за член:

                           —

                           Tadeusz TRUSKOLASKI, Prezydent Miasta Bialegostoku

                     и

               б)

               за заместник-член:

                           —

                           Pawel ADAMOWICZ, Prezydent Miasta Gdańska

         Член 2
   Настоящото решение поражда действие от деня на приемането му.

      Съставено в Брюксел на 18 януари 2011 година.

            За Съвета

            Председател

         Gy. MATOLCSY

      (1)  ОВ L 348, 29.12.2009 г., стр. 22 и ОВ L 12, 19.1.2010 г., стр. 11.